रघुवंश जैसा न वंश हुआ न अब होने की संभावना:चिन्मयानंद बापू
रघुवंश जैसा वंश धरती पर न हुआ न होने की अब संभावना है। रघुवंश विमल वंश है। दुनिया में वंश बहुत हुए पर रघुवंश जैसा वंश धरती नहीं हुआ। यह अद्भुत वंश है। राम चरित मानस को तीन लाइन में लिखा गया है। यदि इसे उल्टा कर लिखा जाए तो मानस चरित राम हो जाएगा। अर्थात भगवान श्रीराम तक पहुंचने के लिए हमें दो सीढ़ी चढ़ना है। इसके लिए हमारा मन निर्मल होना चाहिए। छत्तीसगढ़ सर्व ब्राह्मण समाज व हिंदू मंच बिलासपुर के संयुक्त तत्वावधान में श्रीराम कथा के दूसरे दिन संत स्वामी चिन्मयानंद बापू ने उक्त बातें कहीं।
बापू ने कहा जब भगवान राम सीता की खोज करते हुए शबरी माता से मिलकर सुग्रीव के पास गए तो उसने बातों-बातों में कह दिया कि कुछ दिन पहले एक स्त्री का अपहरण करके कोई ले जा रहा था, उसने हमें पर्वत पर बैठे देखकर कुछ आभूषण गिराए। आभूषण देखने पर प्रभु पहचान गए। इसके बाद लखन से कहा कि तू देख क्या यह आभूषण वास्तव में सीता के हैं, तब उन्होंने जवाब दिया कान कुंडल, हाथ कंगन किसके हैं नहीं पता, लेकिन पग के नुपूर माता सीता के हैं। जब रोज दर्शन करते आता था मां के चरण कमलों में, नुपूर का दर्शन होता था। 13 वर्ष जो व्यक्ति साथ रहा हो उसने कभी नजर उठाकर सीता की ओर नहीं देखा। चरणों से नजर ऊपर नहीं गई। ऐसे मर्यादित वंश की कथा गाने के लिए हमारा मन पवित्र होना चाहिए। गोस्वामी तुलसीदास जी ने मंगला चरण करते हुए जब लेखन आरंभ किया तो सबसे पहले सद्गुरु को प्रणाम किया। बंदऊँ गुरु पद पदुम परागा। सुरुचि सुबास सरस अनुरागा। सदगुरु की चरण धूल को प्रणाम किया। क्योंकि गुरु को प्रणाम करना शिष्य के बस की बात नहीं। सहजोबाई ने राम से ज्यादा महिमा सद्गुरु की बताई। सदगुरु की महिमा अनंत है। सद्गुरु का मतलब एक देहधारी मनुष्य नहीं, सद्गुरु तत्वत है बहुत विशाल व विराट है। राजाओं के समय पर कांच नहीं होता था। पीतल या कांसे के बर्तन को धूल से घिसा जाता था जो आईने की तरह चमकने लगता था। सद्गुरु के चरणों की धूल को यदि मनरुपी दर्पण में लगाया जाए तो हमारा मन स्वच्छ हो जाएगा। उन्होंने कहा कि भगवान शिव काम को भस्म करने वाले हैं। बापू ने निर्मल मन जन सोई मोहि पावा, मोहि कपट छल न भावा...भजन प्रस्तुत किया। गुरुवार को राम जन्म की कथा होगी। स्वयं बापू ने सभी भक्तों से राम जन्म में पीले वस्त्र में आने कहा है।
स्वामी चिन्मयानंद।
नूतन चौक सरकंडा में चल रही श्रीरामकथा के दौरान उपस्थित श्रद्धालु।
राम को पाने के लिए चरित्र को शुद्ध करना होगा
स्वामी चिन्मयानंद ने कहा कि गोस्वामी तुलसीदास ने श्रीराम चरित मानस की रचना तीर्थराज प्रयाग में संवत 1631 पर रामनवमीं तिथि में यानी सन् 1574 में सरयू नदी के किनारे शुरू की थी। ऋषि-मुनियों के अनुसार यह ग्रंथ 2 साल, 7 महीने और 26 दिन में पूर्ण हुआ था। इस ग्रंथ का नाम उन्होंने श्रीराम चरित मानस रखा। ग्रंथ के नाम के अनुसार उन्होंने भक्तों को बताया कि यदि राम को पाना है तो मन और चरित्र को शुद्ध करना होगा।
awa_Deva hin_Deva hin_Deva awa_Deva hin_Deva hin_Deva awa_Deva